CELEX: 62018CN0529
Language: mt
Date: 2018-08-09 00:00:00
Title: Kawża C-529/18 P: Appell ippreżentat fid-9 ta’ Awwissu 2018 minn PJ mid-digriet mogħti mill-Qorti Ġenerali (Ir-Raba’ Awla) fit-30 ta’ Mejju 2018 fil-Kawża T-664/16, PJ vs L-Uffiċċju tal-Proprjetà Intellettwali tal-Unjoni Ewropea (EUIPO)

30.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/4
            
         
      Appell ippreżentat fid-9 ta’ Awwissu 2018 minn PJ mid-digriet mogħti mill-Qorti Ġenerali (Ir-Raba’ Awla) fit-30 ta’ Mejju 2018 fil-Kawża T-664/16, PJ vs L-Uffiċċju tal-Proprjetà Intellettwali tal-Unjoni Ewropea (EUIPO)
      (Kawża C-529/18 P)
      (2020/C 103/05)
      Lingwa tal-kawża: il-Ġermaniż
      
         Partijiet
      
      
         Appellant: PJ (rappreżentanti: J. Lipinsky u C. von Donat, Rechtsanwälte)
      
         Partijiet oħra fil-proċedura: L-Uffiċċju tal-Proprjetà Intellettwali tal-Unjoni Ewropea, Erdmann & Rossi GmbH
      
         Talbiet
      
      L-appellant jitlob li l-Qorti tal-Ġustizzja jogħġobha:
      
                  —
               
               
                  tannulla d-digriet tal-Qorti Ġenerali tal-Unjoni Ewropea tat-30 ta’ Mejju 2018 fil-Kawża T-664/16 kif jirriżulta fid-dispożittiv u tibgħat lura l-kawża quddiem il-Qorti Ġenerali sabiex din tiddeċiedi;
               
            
                  —
               
               
                  tikkundanna lill-Uffiċċju tal-Proprjetà Intellettwali tal-Unjoni u lill-intervenjenti għall-ispejjeż.
               
            
         Aggravji u argumenti prinċipali
      
      Insostenn tal-appell tiegħu, l-appellant jinvoka tliet aggravji:
      
                  1.
               
               
                  Ksur tat-tielet paragrafu tal-Artikolu 19 tal-Istatut tal-Qorti tal-Ġustizzja (moqri flimkien mal-Artikolu 51(1) tar-Regoli tal-Proċedura tal-Qorti Ġenerali)
                  L-appellant isostni li l-Qorti Ġenerali kisret it-tielet paragrafu tal-Artikolu 19 tal-Istatut tal-Qorti tal-Ġustizzja (moqri flimkien mal-Artikolu 51(1) tar-Regoli tal-Proċedura tal-Qorti Ġenerali), peress li applikat b’mod żbaljat l-obbligu stabbilit f’din id-dispożizzjoni li l-partijiet “ikunu rappreżentati minn avukat”. Fil-fehma tal-appellant, il-Qorti Ġenerali marret lil hinn mir-rekwiżiti għall-indipendenza tal-avukat. Il-kliem u s-sens tat-tielet paragrafu tal-Artikolu 19 tal-Istatut tal-Qorti tal-Ġustizzja ma jiġġustifikawx l-interpretazzjoni tal-Qorti Ġenerali. L-interpretazzjoni tal-Qorti Ġenerali lanqas ma hija sostnuta mill-ġurisprudenza tal-Qorti tal-Ġustizzja. Hija ma kinitx prevedibbli u kisret il-prinċipju ta’ ċertezza legali.
               
            
                  2.
               
               
                  Ksur tat-tielet paragrafu tal-Artikolu 19 tal-Istatut tal-Qorti tal-Ġustizzja (moqri flimkien mal-Artikolu 51(1) tar-Regoli tal-Proċedura tal-Qorti Ġenerali)
                  L-appellant isostni li d-digriet appellat iikser it-tielet paragrafu tal-Artikolu 19 tal-Istatut tal-Qorti tal-Ġustizzja (moqri flimkien mal-Artikolu 51(1) tar-Regoli tal-Proċedura tal-Qorti Ġenerali) ukoll sa fejn, sabiex tistabbilixxi n-nuqqas ta’ indipendenza tal-avukat tal-appellant, il-Qorti Ġenerali bbażat ruħha fuq preżunzjonijiet li ma humiex sostnuti b’fatti u manifestament ma ħaditx inkunsiderazzjoni fatti li ma humiex ikkontestati. Fil-fehma tal-appellant, il-Qorti Ġenerali ddeduċiet konklużjonijiet manifestament żbaljati mill-fatti tat-tilwima, jew żnaturathom.
               
            
                  3.
               
               
                  Ksur tal-Artikolu 47 tal-Karta tad-Drittijiet Fundamentali tal-Unjoni Ewropea
                  L-appellant isostni li d-digriet appellat jikser l-Artikolu 47(1) u (2) tal-Karta, peress li l-interpretazzjoni wiesgħa adottata mill-Qorti Ġenerali tat-terminu “indipendenza” tal-avukat tar-rikorrent, li ma toħroġx mill-kliem tat-tielet paragrafu tal-Artikolu 19 tal-Istatut tal-Qorti tal-Ġustizzja, twassal sabiex l-appellant jiċċaħħad minn protezzjoni ġudizzjarja effettiva.